กระทรวงพาณิชย์เตรียมลงพื้นที่ช่วยผู้ประกอบการโดนม็อบกระทบ
กระทรวงพาณิชย์เตรียมทีมลงพื้นที่ช่วยเหลือผู้ประกอบการที่ได้รับผลกระทบจากม็อบ พร้อมหามาตรการเยียวยาให้แก่พ่อค้าแม่ค้า
9 เม.ย. 2553

กระทรวงพาณิชย์เตรียมทีมลงพื้นที่ช่วยเหลือผู้ประกอบการที่ได้รับผลกระทบจากม็อบ พร้อมหามาตรการเยียวยาให้แก่พ่อค้าแม่ค้า 
นายฉัตรชัย ชูแก้ว โฆษกกระทรวงพาณิชย์ เปิดเผยว่า นางพรทิวา นาคาศัย รมว.พาณิชย์ ได้สั่งการให้หน่วยงานในสังกัดกระทรวงพาณิชย์ ที่มีส่วนเกี่ยวข้องกับภาคธุรกิจการค้าลงพื้นที่สำรวจผู้ประกอบการภาคธุรกิจที่อยู่ในบริเวณการชุมนุมประท้วงทางการเมืองของกลุ่มม็อบเสื้อแดงว่าได้รับผลกระทบในด้านใดบ้าง และต้องการให้ภาครัฐช่วยเหลืออย่างไร เพื่อที่กระทรวงจะได้มาจัดทำมาตรการเยียวยาช่วยเหลือแก่ผู้ประกอบการที่ได้รับผลกระทบจากการชุมนุม 
“รมว.พรทิวาเห็นว่า การชุมนุมทางการเมืองที่เกิดขึ้น ได้ส่งผลกระทบต่อภาคธุรกิจการค้าในบริเวณที่มีการชุมนุม จึงได้สั่งการให้กระทรวงพาณิชย์เข้าไปดูแล ไปดูว่าธุรกิจได้รับผลกระทบอะไรบ้าง และต้องการให้ช่วยเหลืออะไร ซึ่งขอให้ทำขอเสนอเข้ามา และกระทรวงพาณิชย์จะเป็นคนกลางนำข้อเสนอนั้นๆ ไปเสนอให้รัฐบาลพิจารณาความช่วยเหลือต่อไป” นายฉัตรชัย กล่าว 
สำหรับแนวทางการให้ความช่วยเหลือต่อภาคธุรกิจที่ได้รับผลกระทบ เช่น การลดหย่อนภาษีต่างๆ รวมไปถึงการหาแหล่งเงินกู้ดอกเบี้ยต่ำ เพื่อสนับสนุนการประกอบธุรกิจ เป็นต้น รวมทั้งจะพิจารณาด้วยว่าผู้ประกอบการต้องความช่วยเหลือในด้านใดๆ บ้าง เพื่อให้ตรงกับความต้องการมากที่สุด เนื่องจากที่ผ่านมาพบว่า ร้านค้า โรงแรมบางแห่งประสบปัญหาไม่สามารถค้าขายได้ตามปกติ บางแห่งต้องปิดกิจการชั่วคราวเพราะเกรงเกิดความวุ่นวาย หรือบางแห่งที่เปิดร้านแต่ยอดขายก็ลดลง เพราะประชาชนไม่กล้าเดินทางไปซื้อสินค้า
รายงานข่าวจากหอการค้าไทยได้ประเมินผลกระทบจากความขัดแย้งทางการเมือง โดยพบว่าภาคการท่องเที่ยวได้รับผลกระทบ เสียหายวันละ 200-500 ล้านบาท แยกเป็นผลกระทบต่อธุรกิจขนาดใหญ่ ได้แก่ ธุรกิจสายการบิน ธุรกิจทัวร์ รถโดยสาร โรงแรมและสถานที่พักวันละ 120-400 ล้านบาท ที่เหลืออีก 80-200 ล้านบาท กระทบต่อธุรกิจเอสเอ็มอี และประชาชนทั่วไป ได้แก่ ธุรกิจร้านอาหาร ขายของที่ระลึก เกสท์เฮาส์ สปาและนวดแผนไทย รถโดยสารขนาดเล็ก รวมถึงกระทบต่อพนักงานและลูกจ้างรายวัน เช่น ไกด์นำเที่ยว พนักงานขับรถ หมอนวดแผนไทย พนักงานร้านอาหาร พนักงานขายของและชาวบ้านที่ผลิตของที่ระลึก 
ขณะที่ผลกระทบที่เกิดขึ้นกับภาคธุรกิจค้าขายในประเทศเสียหายวันละ 500-800 ล้านบาท แยกเป็นผลกระทบต่อธุรกิจขนาดใหญ่ ได้แก่ ธุรกิจผลิตและขายสินค้าอุปโภคบริโภค ธุรกิจผลิตและขายสินค้าคงทน เช่น บ้าน รถยนต์ เครื่องใช้ไฟฟ้า วันละ 350-560 ล้านบาท ขณะที่เหลืออีก 150-240 ล้านบาท เกิดขึ้นกับธุรกิจ เอสเอ็มอี เช่น ผู้ผลิตและผู้ขายขนาดกลางและขนาดเล็ก ร้านขายของชำทั่วไปและประชาชนทั่วไป ที่เป็นพนักงานหรือรับจ้างในธุรกิจที่เกี่ยวเนื่องกับธุรกิจผลิตและขายสินค้า มนุษย์เงินเดือนหรือลูกจ้างรายวัน เช่น คนงานในโรงงาน ผู้ใช้แรงงาน และพนักงานขายของ 
สำหรับการชุมนุมสี่แยกราชประสงค์ได้ส่งผลกระทบต่อธุรกิจใกล้เคียงวันละ 200-500 ล้านบาท โดยธุรกิจขนาดใหญ่ เช่น โรงแรมและห้างสรรพสินค้าขนาดใหญ่เสียหายวันละ 140-350 ล้านบาท ที่เหลืออีก 60-150 ล้านบาท กระทบกับธุรกิจเอสเอ็มอี เช่น ผู้ขายขนาดกลางและขนาดเล็ก ร้านขายของชำ เป็นต้น